CELEX: 32019D2009
Language: hu
Date: 2019-12-02 00:00:00
Title: A Tanács (KKPB) 2019/2009 Határozata (2019. december 2.) a fegyverek, lőszerek és robbanóanyagok tiltott kereskedelme elleni küzdelemre irányuló ukrán erőfeszítéseknek az EBESZ-szel együttműködésben történő támogatásáról

3.12.2019   
               
               
                  HU
               
               
                  Az Európai Unió Hivatalos Lapja
               
               
                  L 312/42
               
            
         A TANÁCS (KKPB) 2019/2009 HATÁROZATA
         (2019. december 2.)
         a fegyverek, lőszerek és robbanóanyagok tiltott kereskedelme elleni küzdelemre irányuló ukrán erőfeszítéseknek az EBESZ-szel együttműködésben történő támogatásáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2018. november 19-én elfogadta a tiltott tűzfegyverek, kézi- és könnyűfegyverek, valamint az azokhoz szükséges lőszerek elleni uniós stratégiát „A fegyverállomány biztonságossá tétele, a polgárok védelme” címmel (a továbbiakban: a kézi- és könnyűfegyverekre vonatkozó uniós stratégia). A kézi- és könnyűfegyverekre vonatkozó új uniós stratégia útmutatást kíván nyújtani az integrált, kollektív és koordinált európai fellépéshez a kézi- és könnyűfegyverek, valamint az azokhoz szükséges lőszerek terroristák, bűnözők és egyéb illetéktelen személyek általi illegális megszerzésének megakadályozása és visszaszorítása, illetve a jogszerű fegyverkereskedelem vonatkozásában az elszámoltathatóság és felelősségvállalás előmozdítása érdekében.
                  
               
                     (2)
                  
                  
                     Regionális szinten a kézi- és könnyűfegyverekre vonatkozó uniós stratégia kötelezi az Uniót és tagállamait, hogy – többek között azáltal, hogy akadályozzák a fegyverek illegális finanszírozását és szállítását, valamint hogy megerősítik a határőrség, a vámhatóságok és a kikötői hatóságok szerepét a tiltott fegyverek tengeri úton történő áramlása elleni küzdelemben – támogassák a bűnüldözési kapacitások megerősítését az illegális kereskedőhálózatok azonosítása, tevékenységük megzavarása és megakadályozása, valamint annak megelőzése érdekében, hogy a terroristák és bűnözők tűzfegyverekhez jussanak az illegális piacokon.
                  
               
                     (3)
                  
                  
                     A kézi- és könnyűfegyverekre vonatkozó uniós stratégia szerint Kelet-Európa jelenlegi instabilitása a tűzfegyverekkel való tiltott kereskedelem fokozódásához vezetett a régió különböző országaiban, például Ukrajnában. Ez jelentős hosszú távú biztonsági fenyegetést jelent mind Ukrajnára, mind pedig az Unióra nézve. Az Unió és Ukrajna közötti ezzel kapcsolatos együttműködés ezért mindkét fél érdeke. Az Unió az Ukrajnával és a régió más országaival való kétoldalú kapcsolataiban következetesen integrálja a tiltott kézi- és könnyűfegyverek elleni küzdelem kérdését a biztonsági kérdésekről a szomszédságban található partnerországokkal folytatott párbeszédbe.
                  
               
                     (4)
                  
                  
                     Az ukrán állami határőrszolgálat 2016 májusában felkérte az Európai Biztonsági és Együttműködési Szervezet (EBESZ) Titkárságát, hogy végezzen igényfelmérést a fegyverek, lőszerek és robbanóanyagok Ukrajnán belüli és az ukrán határokon keresztül bonyolított tiltott kereskedelme elleni küzdelem tekintetében. Az igényfelmérést az EBESZ Franciaország és Németország támogatásával elvégezte, és 2018 áprilisában közzétette. Ukrajna fő bűnüldözési és biztonsági hatóságai egy 2018. június 7-én Kijevben rendezett magas szintű találkozó során megerősítették az igényfelmérés eredményeit.
                  
               
                     (5)
                  
                  
                     Az ukrán állami határőrszolgálat, az ukrán állami adóhatóság/állami vámhatóság és az ukrán belügyminisztérium hivatalos, írásos szándéknyilatkozatot tett, és az EBESZ Titkárságának és az EBESZ ukrajnai projektkoordinációs hivatalának együttműködését kérte a fegyverek, lőszerek és robbanóanyagok tiltott kereskedelme elleni küzdelemre irányuló ukrán erőfeszítések támogatását illetően, az igényfelmérés eredményeivel összhangban.
                  
               
                     (6)
                  
                  
                     Az Unió által Ukrajna számára a határvédelem tekintetében nyújtott támogatás, például a Bizottság Európai Szomszédsági Támogatási Eszköze támogatásával megvalósuló integrált határigazgatási stratégia és a közös biztonság- és védelempolitika hatálya alá tartozó polgári missziók, azaz az Európai Unió ukrajnai polgári biztonsági ágazati reformra vonatkozó tanácsadó missziója (EUAM Ukrajna) és a moldovai–ukrán határellenőrzést segítő európai uniós misszió (EUBAM Moldova és Ukrajna), valamint az ezek által a határvédelemhez nyújtott támogatási tevékenységek nem tartalmaznak kimondottan a fegyverek, lőszerek és robbanóanyagok tiltott kereskedelme elleni küzdelemre irányuló támogatást.
                  
               
                     (7)
                  
                  
                     A tiltott kézi- és könnyűfegyverek elleni ENSZ cselekvési program végrehajtásában elért előrehaladást áttekintő harmadik felülvizsgálati konferenciáján az ENSZ 2018. június 30-án záródokumentumot fogadott el, amelyben az államok megújítják elkötelezettségüket a kézi- és könnyűfegyverek illetéktelen kezekbe jutásának megelőzése és az ellene való küzdelem mellett. A dokumentumban az államok újólag megerősítik, hogy készen állnak a nemzetközi együttműködésre és arra, hogy a koordináció, az egyeztetések, az információcsere és az operatív együttműködés javítása révén erősítsék a regionális együttműködést, az érintett regionális és szubregionális szervezeteket, valamint a bűnüldözési, a határellenőrzési és a kiviteli és behozatali engedélyezésért felelős hatóságokat is bevonva a folyamatokba.
                  
               
                     (8)
                  
                  
                     A 2030-ig tartó időszakra vonatkozó fenntartható fejlődési menetrend megerősíti, hogy a kézi- és könnyűfegyverek tiltott kereskedelme elleni küzdelem számos fenntartható fejlődési cél eléréséhez szükséges, ideértve többek között a békével, az igazságszolgáltatással és az erős intézményekkel, a szegénység csökkentésével, a gazdasági növekedéssel, az egészséggel, a nemek közötti egyenlőséggel, valamint a biztonságos városokkal kapcsolatos célokat. Következésképpen a 16.4. sz. fenntartható fejlődési cél keretében az összes állam elkötelezte magát amellett, hogy jelentős mértékben csökkentse a pénz és a fegyverek tiltott áramlását.
                  
               
                     (9)
                  
                  
                     Az ENSZ Főtitkára a 2018. május 24-én benyújtott, „Közös jövőnk biztosítása” című leszerelési programjában a hagyományos fegyverek túlzott felhalmozásának és tiltott kereskedelmének kezelésére, valamint a kézifegyverekkel kapcsolatos országszintű megközelítések támogatására szólított fel.
                  
               
                     (10)
                  
                  
                     A Tanács 2012. október 25-én elfogadta az Európai Biztonsági és Együttműködési Szervezet (EBESZ) régiójában a kézi- és könnyűfegyverek tiltott kereskedelmével és túlzott felhalmozódásával kapcsolatos kockázat csökkentését célzó tevékenységek támogatásáról szóló 2012/662/KKBP tanácsi határozatot (1), 2017. augusztus 4-én pedig a Macedónia Volt Jugoszláv Köztársaságban és Grúziában a kézi- és könnyűfegyverek, valamint a hagyományos lőszerek tiltott kereskedelme és túlzott felhalmozódása kockázatának csökkentését célzó EBESZ-tevékenységek támogatásáról szóló (KKBP) 2017/1424 tanácsi határozatot (2),
                  
               ELFOGADTA EZT A HATÁROZATOT:
         
            1. cikk
            
               (1)   E határozat célja megerősíteni az ukrán határőrszolgálat, az ukrán belügyminisztérium és az ukrán állami adóhatóság/állami vámhatóság kapacitásait a fegyverek, lőszerek és robbanóanyagok tiltott kereskedelme ellen Ukrajnában folytatott küzdelem terén.
            
            
               (2)   Az (1) bekezdés alapján e határozat célkitűzései a következők:
               
                           a)
                        
                        
                           az ukrán határőrszolgálat, az ukrán belügyminisztérium és az ukrán állami adóhatóság/állami vámhatóság kapacitásainak megerősítése a fegyverek, lőszerek és robbanóanyagok tiltott kereskedelmének megelőzése és az ellene való küzdelem terén;
                        
                     
                           b)
                        
                        
                           a belügyminisztérium felügyeleti kapacitásainak növelése a fegyverek, a lőszerek és a robbanóanyagok gyártásának, jelölésének és nyilvántartásának az ellenőrzése terén, az igényfelmérésben azonosított igényeknek megfelelően;
                        
                     
                           c)
                        
                        
                           az ukrán belügyminisztérium és a belügyminisztériumnak alárendelt ukrán nemzeti rendőrség operatív kapacitásainak növelése a fegyverek, lőszerek és robbanóanyagok tiltott kereskedelmével kapcsolatos kriminalisztika, elemzés, felderítés, nyomon követés és nyomozás terén;
                        
                     
                           d)
                        
                        
                           a fegyverek, lőszerek és robbanóanyagok forgalmazásának és alkalmazásának szabályozására és ellenőrzésére vonatkozó jogalkotási mechanizmusok javításával kapcsolatos belügyminisztériumi kapacitások növelése, valamint a nyilvánosság körében a fegyverek, lőszerek és robbanóanyagok jogellenes birtoklásához, az azokkal való visszaéléshez és azok tiltott kereskedelméhez társuló kockázatokkal kapcsolatos tudatosság növelése az igényfelmérésben azonosított igényeknek megfelelően;
                        
                     
                           e)
                        
                        
                           a hivatalok közötti koordináció és együttműködés javítása, amelynek eredményeként az igényfelmérésben azonosított igényeknek megfelelően javul a fegyverek, lőszerek és robbanóanyagok tiltott kereskedelmének ukrajnai megelőzésével és az ellene való küzdelemmel kapcsolatos stratégiai megközelítés, adatgyűjtés és elemzés.
                        
                     
            
               (3)   A (2) bekezdés alapján az Unió a következő tevékenységeket támogatja:
               
                           a)
                        
                        
                           a releváns normatív és jogalkotási keret javítása;
                        
                     
                           b)
                        
                        
                           a releváns adatok összegyűjtése, összeállítása és megosztása, beleértve az elektronikus adatbázisok kidolgozását és egységesítését is;
                        
                     
                           c)
                        
                        
                           a releváns intézmények kapacitásainak fejlesztése;
                        
                     
                           d)
                        
                        
                           képzések nyújtása;
                        
                     
                           e)
                        
                        
                           különleges berendezések és infrastruktúra beszerzése, beleértve a kutyás felderítési kapacitásokat is;
                        
                     
                           f)
                        
                        
                           a nemzeti hatóságok közötti együttműködés javítását és a megbízatások egyértelműsítését célzó platformok létrehozása, valamint az együttműködés és az információcsere elősegítése;
                        
                     
                           g)
                        
                        
                           a nyilvánosság tudatosságának növelése;
                        
                     
                           h)
                        
                        
                           regionális és nemzetközi csereprogramok és együttműködés.
                        
                     
            
               (4)   A projekt közvetlen kezdvezményezettjei a fegyverek, lőszerek és robbanóanyagok tiltott kereskedelmének megelőzésével és az ellene folytatott küzdelemmel foglalkozó ukrán nemzeti hatóságok lesznek. Elsősorban az alábbi nemzeti hatóságokat célozza majd: az állami határőrszolgálat, a belügyminisztérium és a belügyminisztériumnak alárendelt ukrán nemzeti rendőrség, az állami adóhatóság/állami vámhatóság. További megbízott nemzeti hatóságok – például az ukrán titkosszolgálat – bevonására eseti alapon kerül majd sor.
            
            
               (5)   A projekt részletes leírását e határozat melléklete tartalmazza.
            
         
         
            2. cikk
            
               (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felelős.
            
            
               (2)   Az 1. cikkben említett projekt (a továbbiakban: a projekt) technikai végrehajtását az EBESZ Titkársága végzi.
            
            
               (3)   Az EBESZ Titkársága e feladatát a főképviselő irányítása mellett végzi. A főképviselő e célból megköti a szükséges megállapodásokat az EBESZ Titkárságával.
            
         
         
            3. cikk
            
               (1)   Az 1. cikkben említett uniós finanszírozású projekt végrehajtására szolgáló pénzügyi referenciaösszeg 5 151 579 EUR.
            
            
               (2)   Az (1) bekezdésben meghatározott referenciaösszeggel finanszírozott kiadásokat az Unió általános költségvetésére vonatkozó eljárások és szabályok szerint kell kezelni.
            
            
               (3)   Az (1) bekezdésben említett kiadások megfelelő kezelését a Bizottság felügyeli. E célból megköti a szükséges finanszírozási megállapodást az EBESZ Titkárságával. A finanszírozási megállapodásban elő kell írni, hogy az EBESZ Titkárságának biztosítania kell az uniós hozzájárulás láthatóságát, annak nagyságához mérten.
            
            
               (4)   A Bizottság törekszik arra, hogy e határozat hatálybalépését követően a lehető leghamarabb megkösse a (3) bekezdésben említett finanszírozási megállapodást. A Bizottság tájékoztatja a Tanácsot az ezen eljárás során felmerülő nehézségekről és a finanszírozási megállapodás megkötésének időpontjáról.
            
         
         
            4. cikk
            
               (1)   A főképviselő az EBESZ Titkársága által rendszeresen, félévente elkészített tényismertető beszámolók alapján jelentést tesz a Tanácsnak e határozat végrehajtásáról. Ezek a jelentések képezik a Tanács által elvégzendő értékelés alapját.
            
            
               (2)   A Bizottság jelentést tesz az 1. cikkben említett projekt pénzügyi vonatkozásairól.
            
         
         
            5. cikk
            
               (1)   Ez a határozat az elfogadásának napján lép hatályba.
            
            
               (2)   Ez a határozat a 3. cikk (3) bekezdésében említett finanszírozási megállapodás megkötésének időpontját követő 36 hónap elteltével hatályát veszti. Amennyiben azonban a hatálybalépésétől számított hat hónapon belül nem kerül sor ilyen megállapodás megkötésére, a határozat a hat hónap elteltével hatályát veszti.
            
         
         
            Kelt Brüsszelben, 2019. december 2-án.
            
               
                  a Tanács részéről
               
               
                  az elnök
               
               M. OHISALO
            
         
         
            (1)  A Tanács 2012/662/KKBP határozata (2012. október 25.) az Európai Biztonsági és Együttműködési Szervezet (EBESZ) régiójában a kézi- és könnyűfegyverek tiltott kereskedelmével és túlzott felhalmozódásával kapcsolatos kockázat csökkentését célzó tevékenységek támogatásáról (HL L 297., 2012.10.26., 29. o.).
         
            (2)  A Tanács (KKBP) 2017/1424 határozata (2017. augusztus 4.) a Macedónia Volt Jugoszláv Köztársaságban és Grúziában a kézi- és könnyűfegyverek, valamint a hagyományos lőszerek tiltott kereskedelme és túlzott felhalmozódása kockázatának csökkentését célzó EBESZ-tevékenységek támogatásáról (HL L 204., 2017.8.5., 82. o.).
      
      
         
            MELLÉKLET
            
               AZ EBESZ ÁTFOGÓ PROGRAMJA A FEGYVEREK, LŐSZEREK ÉS ROBBANÓANYAGOK TILTOTT KERESKEDELME ELLENI KÜZDELEMRE IRÁNYULÓ UKRÁN ERŐFESZÍTÉSEK TÁMOGATÁSÁRA
            
            1.   Háttér
            Az elmúlt években Ukrajna jelentős biztonsági és védelmi kockázatokkal és kihívásokkal szembesült a tiltott fegyvereknek, lőszereknek és robbanóanyagoknak a határain keresztüli és a területén való terjedésével kapcsolatosan. E kockázatokat és kihívásokat különösen súlyosbította az Ukrajnában és az Ukrajna körül kialakult válság, és azok a fegyverek, lőszerek és robbanóanyagok jogellenes birtoklását, jogellenes használatát és tiltott kereskedelmét eredményezték.
            Ukrajna továbbra is aggodalomra okot adó területként és komoly kihívásként szerepel a tiltott tűzfegyverek, kézi- és könnyűfegyverek (SALW), valamint az azokhoz szükséges lőszerek elleni uniós stratégiában. A kézi- és könnyűfegyverekre vonatkozó uniós stratégia szerint: „Kelet-Európa jelenlegi instabilitása a tűzfegyverekkel való tiltott kereskedelem fokozódásához vezetett a régió különböző országaiban, például Ukrajnában. Ez jelentős hosszú távú biztonsági fenyegetést jelent mind Ukrajnára, mind az EU-ra nézve. Az EU és Ukrajna közötti ezzel kapcsolatos együttműködés ezért mindkét fél érdeke. Az EU az Ukrajnával és a régió más országaival való kétoldalú kapcsolataiban következetesen integrálja a tiltott kézi- és könnyűfegyverek elleni küzdelem kérdését a biztonsági kérdésekről a szomszédságban található partnerországokkal folytatott párbeszédbe.”
            Ezért általánosságban a keleti szomszédságra, különösen pedig Ukrajnára utalva a kézi- és könnyűfegyverekre vonatkozó uniós stratégia a következő intézkedéseket határozza meg:
            
                        —
                     
                     
                        „az EU és tagállamai integrálni fogják a tűzfegyverekkel, illetve kézi- és könnyűfegyverekkel való tiltott kereskedelem elleni küzdelem kérdését a biztonsági kérdésekről a szomszédságban található partnerországokkal, például Ukrajnával folytatott párbeszédbe,
                     
                  
                        —
                     
                     
                        az EU és tagállamai kommunikációs csatornákat fognak létrehozni az uniós és ukrán szakértők között, kapcsolattartási pontot neveznek ki a zökkenőmentes együttműködés, a tudatosság növelése, valamint a bevált gyakorlatok és a szakértelem megosztása érdekében, továbbá azonosítják a képzési igényeket és egyéb kísérő intézkedéseket, hogy megerősítsék Ukrajna kapacitását ezen a téren, valamint
                     
                  
                        —
                     
                     
                        az EU és tagállamai folytatni fogják a munkát egy állandó technikai kerekasztal keretében Ukrajnával a tűzfegyverekkel való tiltott kereskedelem okozta sürgető probléma, illetve az ilyen fegyverek terroristák és szervezett bűnözői csoportok kezére jutása jelentette kockázatok kezelése érdekében.”
                     
                  Az ukrán állami határőrszolgálat 2016. májusi eredeti kérése alapján az EBESZ Titkársága elvégezte „A fegyverek, lőszerek és robbanóanyagok Ukrajnán belüli és az ukrán határokon keresztül bonyolított tiltott kereskedelme elleni küzdelemre irányuló igényfelmérés”-t (a továbbiakban: az igényfelmérés). A 2018 áprilisában közzétett igényfelmérésben részt vett több, a fegyverek, lőszerek és robbanóanyagok szabályozásával, valamint bűnüldözési, illetve biztonsági kérdésekkel foglalkozó minisztérium és hivatal. Az igényfelmérésből kiderült, hogy problematikus a fegyverek, lőszerek és robbanóanyagok Ukrajnán belüli és Ukrajna határain keresztül folytatott tiltott kereskedelmének észlelésére és visszaszorítására irányuló jelenlegi megközelítés. Fokozni kell a humán és technikai erőforrások fejlesztésére, az egyértelmű jogszabályok kialakítására és a hivatalközi koordinációra irányuló támogatást, valamint a nemzetközi támogatást és együttműködést. Az igényfelmérés keretében elkészült továbbá az azon technikai segítségnyújtás és intézményi támogatás alapforgatókönyve, amely az ukrán hatóságoknak a fegyverek, lőszerek és robbanóanyagok kereskedelme elleni, teljeskörű és fenntartható módon való küzdelemre irányuló erőfeszítéseihez szükséges kapacitásépítést célozza.
            2018. június 7-én a fegyverek, lőszerek és robbanóanyagok szabályozásával, valamint bűnüldözési, illetve biztonsági kérdésekkel foglalkozó főbb ukrán minisztériumok és hivatalok egy Kijevben tartott, magas szintű találkozón megerősítették az igényfelmérés eredményeit. Újólag hangsúlyozták, hogy tisztában vannak a fegyverek, lőszerek és robbanóanyagok tiltott kereskedelme tekintetében megfigyelhető jelenlegi és kibontakozóban lévő fenyegetésekkel, valamint megerősítették a helyzet helyszíni javítását célzó kötelezettségvállalásokat. Ez magában foglalta az igényfelmérés keretében kidolgozott ütemterv jóváhagyását. Az ütemterv integrált, átfogó és együttműködésen alapuló megközelítést támogat a fegyverek, lőszerek és robbanóanyagok tiltott ukrajnai kereskedelme elleni küzdelmet célzó hatékony kapacitásépítés és a rendszer működése érdekében.
            Ugyanezen hatóságok 2019. március 12-én Kijevben tartották második magas szintű találkozójukat. Ezen a találkozón egyértelműen kitűnt, hogy előrelépés történt a fegyverek, lőszerek és robbanóanyagok Ukrajna területén és határain keresztül bonyolított tiltott kereskedelme elleni küzdelemmel kapcsolatos kihívások, tényleges igények és kezdeményezések megbeszélése terén. Ezen túlmenően a találkozón sor került az intézkedések megerősítését célzó nemzeti és nemzetközi kötelezettségvállalások megtételére is.
            Számos, bűnüldözési és biztonsági kérdésekkel foglalkozó minisztérium és hivatal – nevezetesen az ukrán állami határőrszolgálat (2016 májusában), az ukrán állami adóhatóság/állami vámhatóság (2018 júliusában) és az ukrán belügyminisztérium (2019 márciusában) – írásos formában, hivatalosan is kifejezte érdeklődését az EBESZ Titkárságával való együttműködés iránt és kérte ezt az együttműködést a fegyverek, lőszerek és robbanóanyagok tiltott kereskedelme elleni küzdelem érdekében tett ukrán erőfeszítések támogatásához. Ezek a minisztériumok és hivatalok kapcsolatba léptek az EBESZ ukrajnai projektkoordinációs hivatalával azért, hogy támogassák a 2019 szeptemberének közepéig megvalósuló projekttevékenységek gyakorlati végrehajtását.
            2.   Átfogó célkitűzés
            Az ukrán hatóságok kapacitásainak megerősítése a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén.
            3.   Az intézkedés leírása
            Az intézkedés alapjául „A fegyverek, lőszerek és robbanóanyagok Ukrajnán belüli és az ukrán határokon keresztül bonyolított tiltott kereskedelme elleni küzdelemre irányuló igényfelmérés”-ben szereplő, az EBESZ Titkársága által tett megállapítások és ajánlások szolgálnak. Ezen túlmenően az állami határőrszolgálat, az állami adóhatóság és az ukrán belügyminisztérium által az EBESZ Titkárságának és ukrajnai projektkoordinációs hivatalának eljuttatott, kifejezett együttműködési és támogatási kérésre reagálva részletesebben kidolgozták az intézkedést. A kérések nyomán átfogó szakmai konzultációkra került sor az EBESZ és az említett állami szereplők között.
            A megfelelő ukrán hatóságokkal szoros együttműködésben az EBESZ három projektet dolgozott ki, amelyek a fegyverek, lőszerek és robbanóanyagok tiltott kereskedelme elleni küzdelemmel kapcsolatos feladataik különböző vonásaira irányulnak. A projekteket összevonták egy egységes és átfogó programba, amelynek célja az ukrajnai biztonság és védelem általános megerősítése. Ez az átfogó program támogatja a tiltott tűzfegyverek, kézi- és könnyűfegyverek, valamint az azokhoz szükséges lőszerek elleni (2018-as) uniós stratégiát és különösen a keleti szomszédságban végrehajtott intézkedéseket.
            3.1.   1. projekt: az ukrán állami határőrszolgálat támogatása a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén
            3.1.1.   Célkitűzés
            A projekt célja, hogy támogatást nyújtson az ukrán állami határőrszolgálat kapacitásainak javításához a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén.
            3.1.2.   Leírás
            Az állami határőrszolgálat az egyik olyan ukrán bűnüldöző hatóság, amelynek feladata a fegyverek, lőszerek és robbanóanyagok tiltott kereskedelme elleni küzdelem. Az állami határőrszolgálat felelős azért, hogy biztosítsa az állami határok sérthetetlenségét és Ukrajna szuverén jogainak a kizárólagos ukrán (tengeri) gazdasági övezeten belüli védelmét.
            A projekt célja az állami határőrszolgálat képességei terén feltárt igazolt hiányosságok kezelése a következők révén: a) a fegyverek, lőszerek és robbanóanyagok tiltott kereskedelmének megelőzéséhez és az ellene való küzdelemhez szükséges képzési, technikai és műveleti képességek fejlesztése, valamint b) a nemzetközi bevált gyakorlatok átadása és információcsere, különösen az uniós tagállamok, a nyugat-balkáni partnerek és a szomszédos államok vonatkozásában.
            3.1.3.   Várt eredmény
            1. eredmény: az állami határőrszolgálat megerősített képességei a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén
            Mutatók:
            
                        —
                     
                     
                        az állami határőrszolgálat projekt-kedvezményezett személyzete (szervezeti, technikai és ismeretbeli) kompetenciáinak javulása a megfelelő oktatási és képzési intézményekben, elemző és nyomozó egységekben, valamint műveleti egységekben a fegyverek, lőszerek és robbanóanyagok tiltott kereskedelmének megelőzése és az ellene való küzdelem támogatása területén, továbbá ezen kompetenciák alkalmazása a szokásos munkafolyamataikban,
                     
                  
                        —
                     
                     
                        nemzeti, szubregionális és nemzetközi összefüggésben olyan együttműködési intézkedések és szakértői hálózatépítés, amelyek hozzájárulnak a projektkedvezményezettek és partnereik közötti interoperabilitáshoz, és amelyeket alkalmaznak a projektkedvezményezettek megfelelő egységeinek és intézményeinek szokásos munkafolyamataiban,
                     
                  
                        —
                     
                     
                        az értékelések dokumentált megállapításait és a minőségirányítási megközelítéseket megosztják a projektben érintettekkel (a projekt – elsődleges és másodlagos – kedvezményezettjeivel, a donorközösséggel és az EBESZ-szel), illetve e szereplők azokat kapacitásépítés céljából a gyakorlatban alkalmazzák és figyelembe veszik.
                     
                  3.1.4.   Tevékenységek
            3.1.4.1.   Átfogó képzési program a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén az állami határőrszolgálat részére, az igényfelmérésben megállapított igényeknek megfelelően
            Ez a tevékenység az alábbiakat foglalja magában:
            
                        —
                     
                     
                        olyan átfogó képzési program a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén, amely kétszintű megközelítést alkalmaz az alábbiak révén: a) a kiképzők és az oktatók szükséges ismereteinek, készségeinek és attitűdjének kialakítása és javítása, azaz oktatóképzési megközelítés, valamint b) az olyan résterületekkel kapcsolatos tárgyi ismeretek kialakítása és javítása, mint például a kockázatelemzés és profilalkotás, a bűnügyi elemzés, valamint új és korszerűsített technikai eszközök, technológiák és eljárások bevezetése.
                     
                  3.1.4.2.   Eszköztámogatási program a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén az állami határőrszolgálat részére, az igényfelmérésben megállapított igényeknek megfelelően
            Ez a tevékenység az alábbiakat foglalja magában:
            
                        —
                     
                     
                        a fegyverek, lőszerek és robbanóanyagok tiltott kereskedelmének felderítése terén új technológiai és eljárási megoldások tesztelésének, értékelésének és bevezetésének támogatását célzó, helyhez kötött és mobil berendezések, valamint más jellegű műszaki eszközök és technológiák korlátozott mennyiségben történő biztosítása. A berendezéseket az állami határőrszolgálat keretében kiválasztott szervezeti struktúrák, nevezetesen (az elsősorban Ukrajna északi és északnyugati részén tevékenykedő) határellenőrzési egységek, vezetési struktúrák és oktatási intézmények számára fogják biztosítani. Emellett a tevékenység egy átfogó képzési program része, azaz a képzés és az eszközök biztosítását ötvöző, szélesebb körű kezdeményezést hoz létre az állami határőrszolgálat számára. A biztosított berendezések megfelelnek majd az igényfelmérésben megállapított igényeknek.
                     
                  3.1.4.3.   Kutyás támogatási program az állami határőrszolgálat számára a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén, az igényfelmérésben megállapított igényeknek megfelelően
            Ez a tevékenység az alábbiakat foglalja magában:
            
                        —
                     
                     
                        cserelátogatások szervezése annak érdekében, hogy az állami határőrszolgálat megfelelő szakértői és oktatói állománya megismerje a kutyás kapacitások igénybevételével kapcsolatos nemzetközi tapasztalatokat és bevált gyakorlatokat a fegyverek, lőszerek és robbanóanyagok tiltott kereskedelme elleni küzdelem területén, továbbá a szakértői hálózatépítés támogatása céljából, valamint
                     
                  
                        —
                     
                     
                        a fegyverek, lőszerek és robbanóanyagok tiltott kereskedelme elleni küzdelem területén a kutyás kapacitások igénybevételével kapcsolatos képzési módszerek és operatív eljárások felülvizsgálata és frissítése.
                     
                  3.2.   2. projekt: Az ukrán belügyminisztérium és a belügyminisztérium alá rendelt ukrán nemzeti rendőrség számára nyújtott támogatás a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén.
            3.2.1.   Célkitűzés
            A projekt célja, hogy támogatást nyújtson az ukrán belügyminisztérium és a belügyminisztérium alá rendelt ukrán nemzeti rendőrség számára a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén.
            3.2.2.   Leírás
            A belügyminisztérium Ukrajna egyik legfontosabb nemzeti hatósága, amely nem csupán szabályozza és ellenőrzi a fegyverek, lőszerek és robbanóanyagok törvényes alkalmazását, hanem – közvetlenül vagy az alárendelt hivatalokon keresztül – operatív és koordinációs intézkedéseket is hoz a fegyverek, lőszerek és robbanóanyagok tiltott kereskedelmének megelőzése és az ellene való küzdelem során.
            A projekt célja, hogy a fegyverek, lőszerek és robbanóanyagok tiltott kereskedelmének hatékony megelőzése és az ellene való hatékony küzdelem érdekében kezelje a belügyminisztériumon belüli igazolt képességbeli hiányosságokat, mégpedig azáltal, hogy a belügyminisztériumon belül hozzájárul a következők javításához: a) a fegyverek, lőszerek és robbanóanyagok jogszerű gyártásának, jelölésének és nyilvántartásának ellenőrzésére vonatkozó felügyeleti kapacitások; b) operatív kapacitások a kriminalisztika, továbbá a fegyverek, lőszerek és robbanóanyagok tiltott kereskedelmének elemzése, feltárása és kivizsgálása terén; c) a fegyverek, lőszerek és robbanóanyagok törvényes forgalmazásának és alkalmazásának szabályozására és ellenőrzésére vonatkozó jogalkotási mechanizmusok, valamint a fegyverek, lőszerek és robbanóanyagok jogellenes birtoklásával, jogellenes használatával és az azokkal folytatott tiltott kereskedelemmel kapcsolatos tudatosság növelése; és d) a fegyverek, lőszerek és robbanóanyagok tiltott kereskedelmének megelőzésére és az ellene való küzdelemre vonatkozó, a más érintett nemzeti hivatalokkal alkalmazandó közös stratégiai és operatív megközelítéseket támogató koordinációs és együttműködési mechanizmusok.
            3.2.3.   Várt eredmények
            1. eredmény: Nagyobb felügyeleti kapacitások a belügyminisztérium számára a fegyverek, lőszerek és robbanóanyagok gyártásának, jelölésének és nyilvántartásának ellenőrzése terén, az igényfelmérésben azonosított igényeknek megfelelően.
            Mutatók:
            
                        —
                     
                     
                        a fegyverek, lőszerek és robbanóanyagok ukrajnai gyártásának, jelölésének és nyilvántartásának ellenőrzésére vonatkozó nemzeti jogszabályi kerettel, belügyminisztériumi rendeletekkel és igazgatási eljárásokkal kapcsolatos módosítások és javaslatok,
                     
                  
                        —
                     
                     
                        a következők megelőzésére irányuló nemzeti jogszabályi kerettel, belügyminisztériumi rendeletekkel és igazgatási eljárásokkal kapcsolatos módosítások és javaslatok: tűzfegyverek tiltott gyártása háromdimenziós nyomtatással készült alkatrészek használatával, hatástalanított tűzfegyverek tiltott visszaalakítása, tűzfegyverek kézműves gyártása, valamint az eredetileg vaktölténnyel működő riasztó- és jelzőfegyverek, illetve a flóbertfegyverek tiltott átalakítása,
                     
                  
                        —
                     
                     
                        a fegyvereknek, lőszereknek és robbanóanyagoknak a belügyminisztériumon és más érdekelt kormányzati szerveken belüli rendszeres használatba történő bevezetés céljából kidolgozott, tesztelt és szabályozott egységes elektronikus osztályozó rendszere, amelyet a fegyverek, lőszerek és robbanóanyagok belügyminisztérium által vezetett nyilvántartásába is be kell építeni.
                     
                  2. eredmény: A belügyminisztérium és az ukrán nemzeti rendőrség nagyobb operatív kapacitásai a fegyverek, lőszerek és robbanóanyagok tiltott kereskedelmével kapcsolatos kriminalisztika, elemzés, felderítés, nyomon követés és nyomozás terén.
            Mutatók:
            
                        —
                     
                     
                        a fegyverek, lőszerek és robbanóanyagok tiltott kereskedelmére vonatkozó politikai, operatív és technikai képességek fejlesztése, valamint a belügyminisztérium kriminalisztikával – a lefoglalt tűzfegyverek nyomon követését is ideértve – foglalkozó személyzete ismereteinek, készségeinek és attitűdjeinek javítása és a szokásos munkafolyamatok során való alkalmazása,
                     
                  
                        —
                     
                     
                        az ukrán nemzeti rendőrségnek a fegyverek, lőszerek és robbanóanyagok tiltott kereskedelme – a rögtönzött robbanószerkezeteket és a tiltott robbanóanyagokat is ideértve – felderítésére és az ellene való küzdelemre vonatkozó politikai, operatív és technikai képességeinek fejlesztése, valamint az ukrán nemzeti rendőrség személyi állománya ismereteinek, készségeinek és attitűdjeinek javítása és a szokásos munkafolyamatok során való alkalmazása.
                     
                  3. eredmény: A fegyverek, lőszerek és robbanóanyagok forgalmazásának és alkalmazásának szabályozására és ellenőrzésére vonatkozó jogalkotási mechanizmusok javításával kapcsolatos belügyminisztériumi kapacitások növelése, valamint a közvéleménynek a fegyverek, lőszerek és robbanóanyagok jogellenes birtoklásához, jogellenes használatához és az azokkal folytatott tiltott kereskedelemhez társuló kockázatokkal kapcsolatos tudatosságának növelése az igényfelmérésben azonosított igényeknek megfelelően.
            Mutatók:
            
                        —
                     
                     
                        az ukrán társadalomnak és a fókuszcsoportoknak a tűzfegyverek forgalmazásának és alkalmazásának szabályozásával és ellenőrzésével, valamint a fegyverekhez, lőszerekhez és robbanóanyagokhoz kapcsolódó egyéb kérdésekkel kapcsolatos szemléletmódjának, igényeinek és gondolkodásának pontos megértése,
                     
                  
                        —
                     
                     
                        a fegyverek, lőszerek és robbanóanyagok jogellenes birtoklása, jogellenes használata és az azokkal folytatott tiltott kereskedelem által jelentett kockázatok tájékoztató kampányok útján történő fokozott tudatosítása az ukrán polgárok körében,
                     
                  
                        —
                     
                     
                        a fegyverek, lőszerek és robbanóanyagok forgalmazásának és alkalmazásának szabályozására és ellenőrzésére vonatkozó nemzeti jogszabályi keret átfogó vizsgálata és az azzal kapcsolatos hiányelemzés,
                     
                  
                        —
                     
                     
                        a fegyverek, lőszerek és robbanóanyagok forgalmazásának és alkalmazásának szabályozására és ellenőrzésére vonatkozó nemzeti jogszabályi kerettel kapcsolatos módosítások és javaslatok.
                     
                  4. eredmény: Jobb koordináció és együttműködés a hivatalok között, amely eredményeként az igényfelmérésben azonosított igényeknek megfelelően javul Ukrajnában a fegyverek, lőszerek és robbanóanyagok tiltott kereskedelmének megelőzésével és az ellene való küzdelemmel kapcsolatos stratégiai megközelítés, adatgyűjtés és elemzés.
            Mutatók:
            
                        —
                     
                     
                        a közös stratégiai megközelítés összehangolt tervezéséhez, kidolgozásához, végrehajtásához (a nyomon követést és az ellenőrzést is beleértve) és értékeléséhez hozzájáruló koordinációs és együttműködési mechanizmusok eredményes végrehajtása,
                     
                  
                        —
                     
                     
                        a fegyverek, lőszerek és robbanóanyagok tiltott ukrajnai kereskedelmére vonatkozó országos szintű, összehangolt statisztikai mutatók eredményes bevezetése és alkalmazása,
                     
                  
                        —
                     
                     
                        a kézi- és könnyűfegyverek ellenőrzése terén működő nemzeti koordinációs szervre bízott, e projekt keretében kidolgozott, a hivatalok közötti koordináció és együttműködés javítására vonatkozó ajánlások,
                     
                  
                        —
                     
                     
                        az elemzési képességek javítása és a tiltott tűzfegyverekkel kapcsolatos adatelemzés intézményesítése.
                     
                  3.2.4.   Tevékenységek
            3.2.4.1.   A fegyverek, lőszerek és robbanóanyagok ukrajnai gyártásának, jelölésének és nyilvántartásának ellenőrzésére vonatkozó nemzetközi és európai szabványok és bevált gyakorlatok előmozdítása és átadása, többek között a fegyverek, lőszerek és robbanóanyagok – tiltott visszaalakítás, átalakítás vagy más eljárás útján történő – tiltott gyártásának megelőzése tekintetében.
            Ez a tevékenység az alábbiakat foglalja magában:
            
                        —
                     
                     
                        egy igényekhez igazított szakmai képzés biztosítása a belügyminisztérium – ideértve az engedélyezési osztályt, a bűnügyi és kriminológiai tudományos és kutatóközpontot, a nemzeti rendőrséget és más bűnüldözési hatóságokat – politikai döntéshozói és vezető szakértői számára; valamint
                     
                  
                        —
                     
                     
                        megvalósíthatósági tanulmány a tűzfegyvereknek az ukrán bűnüldözési hatóságok körében és a polgári felhasználás keretében történő jelöléséről, a gyártás utáni szakaszra és az import jelölésére összpontosítva.
                     
                  3.2.4.2.   A fegyverek, lőszerek és robbanóanyagok egységes elektronikus osztályozó rendszerének kidolgozása és bevezetése, valamint annak a fegyverek, lőszerek és robbanóanyagok nyilvántartásába való beépítése
            Ez a tevékenység az alábbiakat foglalja magában:
            
                        —
                     
                     
                        a fegyverek, lőszerek és robbanóanyagok egységes elektronikus osztályozó rendszerének kidolgozása és tesztelése; valamint
                     
                  
                        —
                     
                     
                        technikai támogatás nyújtása a fegyverek, lőszerek és robbanóanyagok egységes elektronikus osztályozó rendszerének a fegyverek, lőszerek és robbanóanyagok belügyminisztérium által vezetett nyilvántartásába való bevezetéséhez és az ezzel kapcsolatos képzésekhez (legfeljebb 25 képzési esemény).
                     
                  3.2.4.3.   A bevált gyakorlatok és a tudástranszfer előmozdítása a fegyverek, lőszerek és robbanóanyagok tiltott kereskedelmével kapcsolatos kriminalisztika és nyomozás terén
            Ez a tevékenység az alábbiakat foglalja magában:
            
                        —
                     
                     
                        kettő, igényekhez igazított szakmai képzés biztosítása a belügyminisztérium – ideértve a bűnügyi és kriminológiai tudományos és kutatóközpontot, a nemzeti rendőrséget és más olyan bűnüldözési hatóságokat, mint például az állami vámhatóság és a főügyészség – vezető szakértői számára. A képzések indikatív listája a következőket foglalja magában: a tűzfegyverek importjára vonatkozó jelölési követelmények és technikák; a bűncselekmény helyszínének biztosítása (elsődleges rendőrségi beavatkozók); a bűncselekmény helyszínének vizsgálata, valamint a bizonyítékok biztosítása, csomagolása és vizsgálata (bűnügyi technikusok); a belföldi és nemzetközi nyomon követés támogatása (laboratóriumi technikusok); valamint a tűzfegyverekkel kapcsolatos bűncselekményekre vonatkozó ballisztikai hírszerzési információk kidolgozása, megértése és terjesztése.
                     
                  3.2.4.4.   A fegyverek, lőszerek és robbanóanyagok tiltott kereskedelmének megelőzésével és az ellene való küzdelemmel kapcsolatos bevált gyakorlatok, tudástranszfer és eszköztámogatási program előmozdítása az ukrán nemzeti rendőrség számára
            Ez a tevékenység az alábbiakat foglalja magában:
            
                        —
                     
                     
                        egy igényekhez igazított szakmai képzés biztosítása a nemzeti rendőrség és más olyan bűnüldözési hatóságok vezető szakértői számára, mint például az ukrán állami határőrszolgálat és az ukrán állami adóhatóság/állami vámhatóság, továbbá csatlakozás az EMPACT-nak a nemzeti bűnüldöző szervek tagjait tömörítő, tűzfegyverekkel kapcsolatos európai hálózatához; valamint
                     
                  
                        —
                     
                     
                        korlátozott számú műszaki berendezés beszerzése az ukrán nemzeti rendőrség bűnügyi nyomozó egységei számára a fegyverek, lőszerek és robbanóanyagok tiltott kereskedelmének megelőzésével és az ellene való küzdelemmel kapcsolatos új módszerek és technológiai megoldások támogatására.
                     
                  3.2.4.5.   Országos közvélemény-felmérés, magatartási tanulmány, valamint tájékoztató és kommunikációs kampányok a fegyverek, lőszerek és robbanóanyagok jogellenes birtoklása, jogellenes használata és az azokkal folytatott tiltott kereskedelem által jelentett kockázatokról.
            Ez a tevékenység az alábbiakat foglalja magában:
            
                        —
                     
                     
                        közvélemény-kutatás és -elemzés készítése a fegyverek, lőszerek és robbanóanyagok jogellenes birtoklásáról, jogellenes használatáról és az azokkal folytatott tiltott kereskedelemről,
                     
                  
                        —
                     
                     
                        részletes magatartási tanulmány készítése a fegyverek, lőszerek és robbanóanyagok jogellenes birtoklásáról, jogellenes használatáról és az azokkal folytatott tiltott kereskedelemről folytatott fókuszcsoportos megbeszélések révén, valamint
                     
                  
                        —
                     
                     
                        tájékoztató és kommunikációs kampányok a fegyverek, lőszerek és robbanóanyagok jogellenes birtoklásához, jogellenes használatához és az azokkal folytatott tiltott kereskedelemhez kapcsolódó jogszabályi előírásokról és kockázatokról.
                     
                  3.2.4.6.   A fegyverek, lőszerek és robbanóanyagok forgalmazásának és alkalmazásának szabályozására és ellenőrzésére vonatkozó jogalkotási mechanizmusok javításának és végrehajtásának előmozdítása.
            Ez a tevékenység az alábbiakat foglalja magában:
            
                        —
                     
                     
                        a fegyverek, lőszerek és robbanóanyagok forgalmazásának és alkalmazásának irányítására és ellenőrzésére vonatkozó hatályos jogszabályok és előírások átfogó vizsgálata és az azokkal kapcsolatos hiányelemzés, beleértve a nemzetközi megállapodásokat és normákat, a fordítástámogatást, továbbá a gyakorlati megvalósítás értékelését, valamint
                     
                  
                        —
                     
                     
                        szakértői segítség nyújtása a fegyverek, lőszerek és robbanóanyagok forgalmazásának és alkalmazásának szabályozására és ellenőrzésére vonatkozó jogszabályok tervezéséhez és szövegezéséhez, beleértve annak mérlegelését, hogy a jogszabályokat és a szabályozási kérdéseket összehangolják az Ukrajnát érintő nemzetközi előírásokkal és szabványokkal.
                     
                  3.2.4.7.   A fegyverek, lőszerek és robbanóanyagok tiltott ukrajnai kereskedelmének megelőzésével és az ellene való küzdelemmel kapcsolatos stratégiai megközelítés kidolgozásának előmozdítása
            Ez a tevékenység az alábbiakat foglalja magában:
            
                        —
                     
                     
                        a kézi- és könnyűfegyverek ellenőrzése terén működő, olyan állandó hivatalközi nemzeti koordinációs szerv létrehozásával kapcsolatos figyelemfelhívás, tanácsadás és szakértői támogatás, amelynek tagjai Ukrajna érintett megbízott nemzeti hatóságai (hat hivatalos találkozó), a nemzeti koordinációs szerv e projekt során kerül létrehozásra, elnöke pedig a belügyminisztérium lesz, valamint
                     
                  
                        —
                     
                     
                        a kézi- és könnyűfegyverekkel kapcsolatos valamennyi ukrajnai kezdeményezés feltérképezése és nyilvántartás vezetése azokról, a donorközösség erőforrásait is beleértve.
                     
                  3.2.4.8.   A fegyverek, lőszerek és robbanóanyagok jogellenes birtoklására, jogellenes használatára és az azokkal folytatott tiltott kereskedelemre vonatkozó hivatalközi adatgyűjtési, -elemzési és -terjesztési rendszer kidolgozásának előmozdítása
            Ez a tevékenység az alábbiakat foglalja magában:
            
                        —
                     
                     
                        a hivatalos statisztikák, a közös és átfogó összehasonlítható teljesítménymutatók összegyűjtésére, feltérképezésére, összehasonlítására és alkalmazására vonatkozó közös módszernek, valamint a fegyverek, lőszerek és robbanóanyagok jogellenes birtoklásával, jogellenes használatával és az azokkal folytatott tiltott kereskedelemmel kapcsolatos automatizált információcseréhez szükséges közös formátumnak az előmozdítása, valamint
                     
                  
                        —
                     
                     
                        két képzés biztosítása az adatgyűjtésről és az adatelemzésről, ideértve a kockázat- és a fenyegetésértékelést is,
                     
                  
                        —
                     
                     
                        segítségnyújtás az ukrán hivatalok által gyűjtött adatok alapján a csempészmódszerekről és -útvonalakról összeállítandó elemző jelentés kidolgozásához,
                     
                  
                        —
                     
                     
                        a bontott adatoknak az érintett megbízott nemzeti hatóságok általi gyűjtésének és a közöttük való hivatalközi adatcserének az előmozdítása.
                     
                  3.3.   3. projekt: Az ukrán állami adóhatóság/állami vámhatóság támogatása a fegyverek, lőszerek és robbanóanyagok tiltott kereskedelmének megelőzése és az ellene való küzdelem során
            3.3.1.   Célkitűzés
            A projekt célja, hogy támogatást nyújtson az ukrán állami adóhatóság/állami vámhatóság kapacitásainak javításához a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén.
            3.3.2.   Leírás
            Az ukrán állami adóhatóság/állami vámhatóság feladata a csempészet megelőzése és visszaszorítása, valamint a vámjogszabályok megsértése elleni küzdelem az ukrán állami határátkelőhelyeken, a tengeri és folyami kikötők területén, a repülőtereken, a vasútállomásokon és az ukrán vámkódex által meghatározott egyéb helyszíneken. Ez magában foglal olyan intézkedéseket is, amelyek a fegyverek, lőszerek és robbanóanyagok tiltott kereskedelmének megelőzésére és visszaszorítására irányulnak.
            A projekt célja az igazolt kapacitásbeli hiányosságok kezelése az ukrán állami adóhatóságon belül a következő két területen: a) a fegyverek, lőszerek és robbanóanyagok tiltott kereskedelme elleni küzdelemhez szükséges képzési, technikai és műveleti képességek, valamint b) különösen az uniós tagállamok, a nyugat-balkáni partnerek és a szomszédos államok vonatkozásában a nemzetközi bevált gyakorlatok átadása és információcsere.
            3.3.3.   Várt eredmények
            1. eredmény: az ukrán állami adóhatóság/állami vámhatóság megnövekedett kapacitása a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén
            Mutatók:
            
                        —
                     
                     
                        a projektkedvezményezett személyzet kompetenciáinak javulása az érintett oktatási és képzési intézményeken, elemző és nyomozó egységeken, illetve műveleti egységeken belül a fegyverek, lőszerek és robbanóanyagok tiltott kereskedelme elleni küzdelem támogatása céljából, továbbá ezen ismeretek alkalmazása a szokásos munkafolyamatok során,
                     
                  
                        —
                     
                     
                        a projektkedvezményezettek szervezeti és technikai kapacitásának bővülése az érintett oktatási és képzési intézményeken, elemző és nyomozó egységeken, illetve műveleti egységeken belül a fegyverek, lőszerek és robbanóanyagok tiltott kereskedelme elleni küzdelem támogatása céljából, továbbá ezen ismeretek alkalmazása a szokásos munkafolyamatok során,
                     
                  
                        —
                     
                     
                        nemzeti, szubregionális és nemzetközi összefüggésben olyan együttműködési intézkedések és szakértői hálózatépítés, amely hozzájárul a projektkedvezményezettek és partnereik közötti interoperabilitáshoz, és amelyet alkalmaznak a projektkedvezményezettek megfelelő egységeinek és intézményeinek szokásos munkafolyamataiban,
                     
                  
                        —
                     
                     
                        az értékelések dokumentált megállapításait és a minőségirányítási megközelítéseket megosztják a projektben érintettekkel (a projekt – elsődleges és másodlagos – kedvezményezettjeivel, a donorközösséggel és az EBESZ-szel), illetve e szereplők azokat kapacitásépítés céljából a gyakorlatban alkalmazzák és figyelembe veszik.
                     
                  3.3.4.   Tevékenységek
            3.3.4.1.   Átfogó képzési program a fegyverek, lőszerek és robbanóanyagok tiltott kereskedelme elleni küzdelem területén az ukrán állami adóhatóság/állami vámhatóság részére, az igényfelmérésben megállapított igényeknek megfelelően.
            Ez a tevékenység az alábbiakat foglalja magában:
            
                        —
                     
                     
                        olyan átfogó képzési program a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén, amely kétszintű megközelítést alkalmaz az alábbiak révén: a) a kiképzők és az oktatók szükséges ismereteinek, készségeinek és attitűdjének kialakítása és javítása, azaz oktatóképzési megközelítés, valamint b) olyan résterületekkel kapcsolatos tárgyi ismeretek kialakítása és javítása, mint például a vámjogszabályok megsértése, a szolgálati kutyákkal dolgozó csapatok, valamint az új vagy korszerűsített technikai eszközök, technológiák és eljárások.
                     
                  3.3.4.2.   Eszköztámogatási program a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén az ukrán állami adóhatóság/állami vámhatóság részére, az igényfelmérésben megállapított igényeknek megfelelően.
            Ez a tevékenység az alábbiakat foglalja magában:
            
                        —
                     
                     
                        a fegyverek, lőszerek és robbanóanyagok tiltott kereskedelmének felderítése terén az új technológiai és eljárási megoldások tesztelésének, értékelésének és bevezetésének támogatását célzó, helyhez kötött és mobil berendezések, valamint egyéb jellegű technikai eszközök és technológiák korlátozott mennyiségben történő biztosítása. E berendezéseket az ukrán állami adóhatóság/állami vámhatóság fő szervezetén, (az elsősorban Ukrajna északi, északnyugati és nyugati részén tevékenykedő) területi hatóságain, valamint különleges osztályain belül egyes kiválasztott szervezeti strukturák számára fogják biztosítani. A tevékenység mindemellett szervesen illeszkedik egy átfogó képzési programba, azaz a képzés és az eszközök biztosítását ötvöző, szélesebb körű kezdeményezést hoz létre az állami adóhivatal/állami vámhivatal számára, valamint
                     
                  
                        —
                     
                     
                        technikai támogatás a képzési program végrehajtásához, kiigazításához és a szokásos képzési tantervekbe való beillesztéséhez.
                     
                  3.3.4.3.   Kutyás támogatási program a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén az ukrán állami adóhatóság/állami vámhatóság részére
            Ez a tevékenység az alábbiakat foglalja magában:
            
                        —
                     
                     
                        cserelátogatások szervezése annak érdekében, hogy az ukrán állami adóhatóság/állami vámhatóság megfelelő szakértői és oktatói állománya megismerje a kutyás kapacitások igénybevételével kapcsolatos nemzetközi tapasztalatokat és bevált gyakorlatokat a fegyverek, lőszerek és robbanóanyagok tiltott kereskedelme elleni küzdelem területén, továbbá a szakértői hálózatépítés támogatása céljából,
                     
                  
                        —
                     
                     
                        a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén a kutyás kapacitások igénybevételével kapcsolatos képzési módszerek és operatív eljárások felülvizsgálata és frissítése,
                     
                  
                        —
                     
                     
                        technikai támogatás olyan képzési és mobil megoldásokhoz, amelyek segítik kutyás műveletek lefolytatását a fegyverek, lőszerek és robbanóanyagok tiltott kereskedelme elleni küzdelem területén.
                     
                  4.   Projektirányítás és igazgatási támogatás az intézkedés végrehajtásához
            Az EBESZ Titkárságán és az EBESZ ukrajnai projektkoordinációs hivatalában külön projektszemélyzet fogja koordinálni és irányítani a 3. pontban említett intézkedés és az ahhoz kapcsolódó projekttevékenységek végrehajtását. A projektirányítási, illetve projektvégrehajtási csoportokba szerveződő külön projektszemélyzet továbbá támogatást nyújt majd az ukrán partnerek közötti együttműködési keret kialakításához, valamint a nemzetközi közösséggel folytatott együttműködéshez és koordinációhoz.
            A külön projektszemélyzet a következő feladatokat fogja ellátni:
            
                        —
                     
                     
                        a projektek irányítása a projektciklus valamennyi fázisában,
                     
                  
                        —
                     
                     
                        a projektek napi szintű pénzügyi felügyelete,
                     
                  
                        —
                     
                     
                        technikai és jogi szakértelem biztosítása, a projektekhez kapcsolódó közbeszerzések támogatása,
                     
                  
                        —
                     
                     
                        más nemzetközi szervezetekkel és programokkal való együttműködés és koordináció,
                     
                  
                        —
                     
                     
                        a jóváhagyott projektek célkitűzéseivel kapcsolatos minőségbiztosítás és minőség-ellenőrzés,
                     
                  
                        —
                     
                     
                        támogatás az ukrán hatóságok részére olyan új nemzeti intézkedések kidolgozásához, amelyek célja a fegyverek, lőszerek és robbanóanyagok tiltott kereskedelmének megelőzése és az ellene való küzdelem területén a képességek és kollektív törekvések megerősítése.
                     
                  5.   Nemi dimenzió
            A fegyverek, lőszerek és robbanóanyagok ellenőrzésére vonatkozó politikák hatékonyságának növelése, valamint annak biztosítása érdekében, hogy azok végrehajtása a nők és a férfiak biztonságát egyaránt javítsa, a nemek közötti egyenlőség szempontja be fog épülni az e határozat által támogatott intézkedésekbe, és e szempont érvényesítése technikai tanácsadás és szakértelem biztosítása, valamint tudástermékek kidolgozása és képzések nyújtása révén valósul majd meg.
            6.   Kedvezményezettek
            Az intézkedés közvetlen kezdvezményezettjei a fegyverek, lőszerek és robbanóanyagok tiltott kereskedelmének megelőzésével és az ellene folytatott küzdelemmel foglalkozó ukrán nemzeti hatóságok lesznek. Az intézkedés elsősorban az alábbi nemzeti hatóságokat célozza majd: az ukrán belügyminisztérium, ideértve annak szakértői és engedélyezési szolgálatait is, az ukrán nemzeti rendőrség, az ukrán nemzeti határőrszolgálat, valamint az ukrán állami adóhatóság/állami vámhatóság. További megbízott nemzeti hatóságok – például az ukrán titkosszolgálat – bevonására eseti alapon kerül majd sor.
            Az intézkedés közvetett kedvezményezettjei Ukrajna és a szomszédos európai országok lakosai lesznek, akikre veszélyt jelent a fegyverek, lőszerek és robbanóanyagok bűncselekményekben és terrorista cselekményekben való felhasználása, valamint erőszakos célú jogellenes felhasználása.
            A projekt közvetett kedvezményezettjeinek számítanak továbbá az EU és tagállamai is, mivel hasznos visszajelzést kapnak majd az ukrán hatóságoktól a tiltott fegyverek azonosított kereskedelmi útvonalairól.
            7.   Az Unió láthatósága
            Az EBESZ megtesz minden szükséges intézkedést annak biztosítása érdekében, hogy nyilvánvaló legyen, hogy az Unió a szóban forgó intézkedés finanszírozója. Ezek az intézkedések az Európai Unió külső tevékenységére vonatkozó kommunikációs és láthatósági kézikönyvvel összhangban kerülnek végrehajtásra. Az EBESZ ezáltal biztosítani fogja az uniós hozzájárulás láthatóságát megfelelő márkaépítés és tájékoztatás útján, hangsúlyozva az Unió szerepét, biztosítva az uniós intézkedések átláthatóságát, és növelve a határozat okainak, a határozathoz nyújtott uniós támogatásnak és e támogatás eredményeinek az ismertségét. A projekt keretében készült anyagokon jól látható helyen fel kell tüntetni az Unió zászlaját, a zászló helyes használatára és reprodukciójára vonatkozó európai uniós iránymutatásoknak megfelelően.
            Tekintettel arra, hogy a tervezett tevékenységek alkalmazási köre és jellege is meglehetősen széles skálán mozog, többféle promóciós eszközt is igénybe kell venni: hagyományos média, weboldalak, közösségi média, tájékoztatási és promóciós anyagok, beleértve az infografikákat, szórólapokat, hírleveleket, sajtóközleményeket, valamit adott esetben egyéb megoldásokat. A kiadványokon, a nyilvános rendezvényeken, a kampányok során, valamint a projekt keretében beszerzett berendezéseken és megvalósított építési beruházásokon is megfelelően fel kell tüntetni a támogató kilétét. A különböző országok nemzeti kormányainak és lakosainak, a nemzetközi közvéleménynek, illetve a helyi és a nemzetközi médiának szánt figyelemfelhívó kampányok hatásának további erősítése érdekében a projekt által megcélzott csoportok mindegyikéhez a megfelelő nyelven kell eljuttatni az információt.
            8.   Időtartam
            A (KKBP) 2017/1424 határozat végrehajtása során szerzett tapasztalatok alapján, valamint figyelembe véve az intézkedés széles alkalmazási körét, a kedvezményezettek számát, továbbá a tervezett tevékenységek számát és összetettségét, a végrehajtásra rendelkezésre álló időkeret 36 hónap.
            9.   Technikai végrehajtó szervezetek
            E határozat technikai végrehajtására az EBESZ Titkárságának konfliktusmegelőzési központja és az EBESZ ukrajnai projektkoordinációs hivatala kap megbízást. Az EBESZ más nemzetközi szervezetekkel és ügynökségekkel koordinálva és együttműködésben hajtja végre az e határozat szerinti tevékenységeket, különösen a hatékony szinergiák biztosítása és a tevékenységek közötti átfedések elkerülése érdekében.
            10.   Irányítóbizottság
            E projekt irányítóbizottságát a főképviselő képviselője, a kijevi uniós delegáció képviselője és az e melléklet 6. pontjában említett végrehajtó szerv képviselője alkotja. A végrehajtó szerv az irányítóbizottság segítségével gondoskodik arról, hogy a projekt végrehajtása az Ukrajnát célzó kapcsolódó uniós segítségnyújtási programokkal összhangban történjen. Idetartozik például (a Bizottság Európai Szomszédsági Támogatási Eszköze által támogatott) integrált határigazgatási stratégia, a kézi- és könnyűfegyverek ellenőrzése terén a Nyugat-Balkánnal folytatott és az UNDP/SEESAC által végrehajtott (a [KKBP] 2018/1788 (1) és a [KKBP] 2016/2356 (2) tanácsi határozat által támogatott) regionális együttműködés, az EU és Ukrajna közötti (a Bizottság Migrációügyi és Uniós Belügyi Főigazgatósága, az Europol és az EMPACT tűzfegyverekkel kapcsolatos programja által támogatott) bűnüldözési együttműködés a tűzfegyver-kereskedelem területén, a Conflict Armament Research nevű szervezet Ukrajnában végzett (a [KKBP] 2017/2283 tanácsi határozat (3) által támogatott) munkája, az EUAM Ukrajna és EUBAM Moldova és Ukrajna uniós KBVP-missziók és azok határellenőrzési célú támogatási tevékenységei, valamint a Nemzetközi Migrációs Szervezetnek a korábbi harcosok lefegyverzése, leszerelése és reintegrációja terén végzett (a stabilitás és a béke elősegítését szolgáló európai bizottsági eszköz által támogatott) munkája. Az irányítóbizottság rendszeresen meghívja majd üléseire az ukrán kormányzati partnerek képviselőit. Ezenfelül meghívást intézhet olyan ukrajnai projektekben közreműködő szervek képviselőihez is, amelyek hasonló vagy kapcsolódó célokat szolgálnak. Az irányítóbizottság rendszeres jelleggel – de legalább hathavonta egyszer – áttekinti e határozat végrehajtását, és ehhez elektronikus kommunikációs eszközöket is felhasznál.
            11.   Jelentéstétel
            A szöveges és a pénzügyi jelentéstételnek ki kell terjednie a vonatkozó hozzájárulás-specifikus megállapodásban leírt intézkedés egészére és az ahhoz kapcsolódó költségvetésre, tekintet nélkül arra, hogy a szóban forgó intézkedést a tanácsi határozat teljes egészében finanszírozza vagy csak társfinanszírozást biztosít ahhoz.
            
               (1)  A Tanács (KKBP) 2018/1788 határozata (2018. november 19.) a Kézi- és Könnyűfegyvereket Ellenőrző Délkelet- és Kelet-európai Központnak (SEESAC) a nyugat-balkáni tiltott fegyverkereskedelem elleni küzdelemre vonatkozó regionális ütemterv végrehajtásában történő támogatásáról (HL L 293., 2018.11.20., 11. o.).
            
               (2)  A Tanács (KKBP) 2016/2356 határozata (2016. december 19.) a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégia keretében a Kézi- és Könnyűfegyvereket Ellenőrző Délkelet- és Kelet-európai Központ (SEESAC) által Délkelet-Európában végzett leszerelési és fegyverzet-ellenőrzési tevékenységek támogatásáról (HL L 348., 2016.12.21., 60. o.).
            
               (3)  A Tanács (KKBP) 2017/2283 határozata (2017. december 11.) a tiltott kézi- és könnyűfegyverekre, más tiltott hagyományos fegyverekre és mindezek lőszereire vonatkozó, az ilyen fegyverek és lőszerek tiltott kereskedelme kockázatának csökkentését célzó globális jelentési rendszer támogatásáról („iTrace III”) (HL L 328., 2017.12.12., 20. o.).